ጉባዔው መልካም አስተዳደርን ለማስፈን የሚረዱ የመፍትሄ  አቅጣጫዎችን ያስቀምጣል ተብሎ ይጠበቃል -አቶ አባይ ወልዱ
 12ኛው የህወሐት ድርጅታዊ ጉባዔ በመልካም አስተዳደር ዙሪያ የሚስተዋሉ ችግሮችን በስፋና በጥልቀት በመፈተሽና በመገምገም የመፍትሄ አቅጣጫዎችን እንደሚያስቀምጥ የህወሐት ሊቀ መንበር አቶ አባይ ወልዱ አስታወቁ፡፡ህወሐት በዛሬው ዕለት በመቀሌ ከተማ በሰማዕታት አዳራሽ ባደረገው ጉባኤ ላይ የመክፈቻ ንግግር ያደረጉት አቶ አባይ ወልዱ እንደገለጹት 12ኛው የህወሐት ጉባዔ የ40ኛው ዓመት የህወሐት በዓልን ተከትሎ መካሄዱ ልዩ ያደረገዋል ብለዋል፡፡ አንደ አቶ  አባይ  ገለጻ  በአገሪቱ ኪራይ ሰብሳቢነትን ለመዋጋትና ልማትን ለማፋጠን በተሠራው ሰፊ ሥራ ልማታዊና ዲሞክራሲያዊ መስመሩ ይበልጥ ተጠናክሮ እንዲቀጥል ህወሐት ብርቱ ትግል ማድረጉንና አሁንም እያደረገ እንደሚገኝ ተናግረዋል፡፡ህወሐት ጉባኤውን የሚያካሄደው ከህዝብ የተቀበለውን አደራ በብቃት ለመወጣት ምቹ ሁኔታ በተፈጠረበት ወቅት ሁኔታ መሆኑ ጉባኤውን ታሪካዊ ደራ የተላበሰ እንደሚያደርገው አቶ አባይ አያይዘው  ገልጸዋል ፡፡ጉባዔው በተጠናቀቀው የዕቅድ ዘመን በፖለቲካ ፤ ልማትና መልካም አስተዳደር ዙሪያ በአመራሩ የተከናወኑ ተግባራትን በዝርዝር ይገመግማል ተብሎ እንደሚጠበቅ አቶ አባይ  ተናግረዋል፡፡ህወሐት የአመራር ጥንካሬና ድክመት በጥልቀት መገምገም በተቀመጠው አቅጣጫና የአሠራር ሂደት መሠረት የአመራር መተካካት ሂደቱን  ተጠናክሮ እንደሚቀጥል ገልጸዋል ።ቀደም ሲል በተካሄዱት የህወሐት ጉባዔዎች የተላለፉት ውሳኔዎች ያስገኙትን ዘርፈ ብዙ የልማት ውጤቶች ይበልጥ ለማጠናከርና ግለቱን በማስቀጠል እንዲሁም  የታላቁን መሪና የሰማዕታቱን አደራ በብቃት ለመወጣት ቃል የሚገባበት መድረክ ይሆናል ተብሎ እንደሚጠበቅ አቶ አባይ ተናግረዋል ፡፡12ኛው የህወሐት ድርጅታዊ ጉባዔ ለቀጣይ አራት ቀናት የሚቀጥል ሲሆን  ህዝቡንና ወዳጆችን የሚያረኩ መሠረታዊ ውሳኔዎችን በማስተላለፍ በድል እንደሚጠናቀቅም ያላቸውን እምነት አቶ አባይ ገልጸዋል፡፡የህወሐት ጉባኤ እየተካሄደበት ባለበት በአሁኑ ወቅት አጋር ድርጅቶች ለፓርቲው ያላቸውን ድጋፍ እየገለጹ ሲሆን በመጨረሻም ጉባኤው በቀጣይ አራት ቀናት በድርጅቱ  ረቂቅ ሪፖርት ላይ  በማዳመጥና  በስፋት በመወያየት ለቀጣይ ዕቅድ አፈጻጻም  ብቃት ያላቸውን ብቁ አመራሮች ይመርጣል ተብሎ ይጠበቃል ።